Alytaus Dzūkija

Alytaus „Dzūkija“ – buvęs vyrų krepšinio klubas iš Alytaus, įkurtas 2012 m. ir rungtyniavo LKL. 2014 m. RKL pirmenybėse startavo ir Alytaus „Dzūkijos“ jaunimo komanda – Alytaus „SRC-Dzūkija“.

Nuo 2022 m. perpirktas ir pertvarkytas į BC Wolves.

Istorija 
2011 m. bankrutavus Alytaus „Alytus“ klubui, pietų Lietuva liko be pajėgios vyrų krepšinio komandos. Alytaus miesto savivaldybei ir Lietuvos krepšinio federacijos vadovybei pritarus krepšinio Alytuje atgaivinimo planui, iš Alytaus kilęs krepšininkas, o dabar treneris – Tomas Pačėsas tapo naujai įkurto krepšinio klubo – Alytaus „Dzūkija“ – prezidentu. 2012 metais komanda įsigijo Kauno „Erelitos-KTU“ teisę žaisti NKL – antrose pagal pajėgumą šalies pirmenybėse.

Debiutas NKL 

Skirtingai nei ankstesnių Alytaus krepšinio klubų, „Dzūkijos“ branduolį sudarė ne Alytuje gimę, o įvairių varžybų patirties turintys ir NKL pirmenybėse nugalėti galintys krepšininkai, prieš pat sezoną ekipą papildė NBA patirties turintis vidurio puolėjas – Cezary Trybanski. Sezonui įpusėjus prie trenerių štabo prisijungė Robertas Kuncaitis, o prie klubo vadovybės – buvęs ilgametis Vilniaus „Lietuvos Ryto“ krepšinio klubo vadovas – Jonas Vainauskas.

Pirmąsias oficialias varžybas Alytaus „Dzūkija“ žaidė savo arenoje, tačiau jas pralaimėjo Vilniaus „Statybos“ ekipai. Šis pralaimėjimas ekipos neišmušė iš vėžių, reguliariajame sezone iškovotos 26 pergalės ir patirti 8 pralaimėjimai, turnyrinėje lentelėje užimta antroji vieta. Alytaus „Dzūkija“ tapo rezultatyviausia ir naudingiausia reguliariojo sezono NKL komanda, o klubo varžybos namų aikštėje sutraukdavo daugiausiai lygoje – vidutiniškai po 1142 žiūrovus.

Alytaus klubas įveikė aštuntfinalio ir ketvirtfinalio barjerus, pateko į finalo ketvertą, kuris buvo surengtas Alytuje. Pusfinalyje „Dzūkija“ rezultatu 81:70 įveikė Kauno „Žalgirį-Sabonio Mokyklą“, o patekusi į finalą, 65:78 pralaimėjo reguliariojo sezono nugalėtojams Mažeikių „Mažeikių“ krepšininkams. Tapusi NKL vicečempione, sportiniu principu Alytaus „Dzūkija“ į LKL lygą nepateko.

Debiutas LKL 
2013 m. vasarą NKL vicečempionė Alytaus „Dzūkija“ įsigijo Kauno „LSU-Baltų“ licenziją rungtyniauti LKL pirmenybėse. „LSU-Baltai“, savo ruožtu, perėmė Palangos „Palanga“ klubo licenziją. Šiuo susitarimus patvirtinus LKL valdybai, Alytaus „Dzūkija“ įgijo teisę debiutuoti LKL.

Į LKL patekęs klubas paskyrė naują vyr. trenerį Mario Primoracą, ekipą paliko bemaž visi NKL vicečempionai, jų vietą klube užėmė nauji krepšininkai. Po trijų pralaimėjimų triuškinančiais skirtumais iš klubo buvo atleistas vyr. treneris, o į jo vietą stojo Mindaugas Lukošius. Sezono eigoje ekipą papildė klubo lyderiai: Giedrius Staniulis, Tomas Lekūnas ir iš Vilniaus „Lietuvos Ryto“ pasiskolintas Paulius Dambrauskas. Pirmąją pergalę LKL Alytaus klubas iškovojo ketvirtose rungtynėse, kuomet namų aikštelėje rezultatu 66:56 įveikė Šiaulių „Šiaulius“. Sezono metu viso buvo iškovota 11 pergalių ir patirti 23 pralaimėjimai. Vis tik keletas apmaudžių pralaimėjimų minimaliais skirtumais pagrindiniams varžovams dėl vietos atkrintamosiose varžybose – Kėdainių „Nevėžiui“ ir Panevėžio „Lietkabeliui“ – neleido klubui pakilti aukščiau priešpaskutinės – dešimtosios – turnyrinės lentelės vietos.

Antrasis sezonas LKL Alytaus „Dzūkijai“ buvo sėkmingesnis. Pasistiprinęs buvusiais Lietuvos vyrų krepšinio rinktinės nariais Giedriumi Gustu, Artūru Jomantu ir Rusijai 2009 m. Europos krepšinio čempionate atstovavusiu Fedoru Dmitrievu bei vadovaujamas patyrusio stratego Andrejaus Urlepo, klubas reguliariajame sezone iškovojo 21 pergalę ir patyrė 19 pralaimėjimų. Turnyrinėje lentelėje užimta 6 vieta, tačiau ketvirtfinalyje rezultatu 1:3 nusileista Klaipėdos „Neptūno“ ekipai. Reguliariojo sezono metu Alytaus „Dzūkijos“ namų varžybas stebėjo vidutiniškai 1725 žiūrovai, daugiau sutraukdavo tik Kauno „Žalgirio“ ir Klaipėdos „Neptūno“ namų varžybos.

2022 m. birželio 2 d. klubą oficialiai įsigijo Gedimino Žiemelio vadovaujama bendrovė. 2022 m. birželio 30 d. buvo pakeistas klubo pavadinimas - Alytaus „Wolves“.

Klubo pasiekimai

Klubo statistika

Žaistose LKL rungtynėse (reguliariame sezone) 

Duomenys atnaujinti 2021.09.18

Šaltiniai 

Lietuvos krepšinio klubai
Alytaus sportas